Kreatiewe veroudering en ekke… | Bileam se Donkie
← Long Way Home…	Die Psigiater sê… →
Kreatiewe veroudering en ekke…
Posted on Mei 9, 2012 by Bileam se Donkie	6
Ons dominees moet mos deesdae ook Voortgesette Opleiding deurmaak om glo ons joppies te behou. Elke kursus tel ‘n sekere aantal punte, en as jy na die tyd ‘n werkstuk van so 15 bladsye inhandig, kan jy die punte verdubbel. Wel, soms probeer ek regtig hard om ‘n goeie dominee te wees. So skryf ek en kollega in vir “Kreatiewe veroudering”- ‘n 3 dae kursus in Pretoria. Spesiaal vir dominees ontwerp om die gerontologiese proses beter te verstaan. Om beter paliatiewe sorg aan ons geriatriese broeders en susters te kan verskaf, sien…
So ruk ek en Kollega met sy seun se windgat Opeltjie op na Gomorrah vir Die Kursus. Volgens ons brief begin ons om 9h30. Op pad stop ons, getrou aan Kollega se aard, eers by die Pandjieswinkel om bargains te soek. Op pad lees ons waar die kursus is- oeps! Dis nie in die Engeltjiefabriek nie, dit word aangebied by ‘n Ouetehuis! Nou ja, ‘n ouetehuis is seker ‘n goeie plek om oor “kreatiewe veroudering” te praat! Ons vind met groot moeite Oostvallei….
Volgende skok- ons brief was verkeerd, die kursus het alreeds 9 uur begin. Ons sluip in- daar is nog nie kursusleèrs beskikbaar vir ons laatkommers nie. Ek slaan my oë op na die raadsaal. En vind dat ek met meer as 10 jaar die jongste op hierdie kursus is! En dat daar net 7 dominees op die kursus is, en meer as 34 susters en bestuurders van aftree-oorde! Toe sê hulle ons dominees het net R 675 vir die kursus betaal, en ons moet R45 per ete inbetaal, en R7 per dag vir ons stoel. Die susters het glo R850 betaal, vir hulle is dit ingesluit. Ons besluit: se gat! Ons betaal nie nog ekstra nie, ons eet maar nie daar nie. Kontroleer vanoggend met my kerkkantoor en vind: ons het R950 betaal elk! Ek sit sonder wiele in Gomorrah, by ‘n kursus van susters en aftreeoordbestuurders, leer meer van Wet 13 van 2006.
Ek is WOES verveeld, en wonder of 15 legitimasiepunte al hierdie lyding werd is…
My idee van “kreatiewe veroudering” op die oomblik is om ‘n BMW motorfiets op 45 aan te skaf, en ‘n Harley op 70 as ‘n mens nie meer jou been so hooog kan optel nie. Dan het ‘n man waarskynlik 1/4 Viagra nodig om nie jou skoene nat te piepie nie. En ek wil die nursies ‘n harde tyd gee, hulle moet altyd wonder waar is Oudoom en sy Harley alweer op pad heen. In elk geval, vandag is ‘n motorfietsryer in Attenbury raakgery deur ‘n bejaarde paartjie- ek hoop hy is OK! Dit het maar sleg gelyk in die verbygaan!
Nog 1 dag van “kreatiewe veroudering” lê voor, ek voel al klaar 70 jaar oud na 2 dae daarvan. So gryp die Oususter wat die kursus gereël het my vanoggend 3 minute voor afskoptyd en druk ‘n Ou Vertaling in my hande. Ek moet open. Ek lees toe maar vir hulle van die lewendige hond wat beter as die dooie leeu is in Prediker 9. Dalk moet ons net dit regkry om ons brood met vreugde te eet, ons wyn te geniet met oorgawe, en die lewensmaat wat ons het, verskriklik waardeer soos die Prediker sê. Dalk draai die ouderdom ook orraait uit as ons dankbaar vir die klein dingetjies in die lewe is? Miskien moet ek nou maar my eie teorie van “kreatiewe veroudering” begin ontwerp:
1. Jy kort ‘n BIKE.
2. Jy kort rooiwyn, Baie rooiwyn teen die Cholestrol.
3. Jy kort daaglikse brood.
4. Jy kort iemand om styf teen te lê.
5. ‘N Rammsteinn CD kan nie kwaad doen nie
6. Jy kort ‘n ordentlike attitude! Dan kan jy maar “grow old disgracefully…”
Engeltjiefabriek, hierdie is my referaat oor “kreatiewe veroudering”- onthou die 30 punte op my rekening by die Tribunaal of die Admissiepolisie of die Kuratorium of die krematorium ( skrap wat nie van toepassing nie). Hierdie pos is dalk effens deurmekaar. Ouderdom veroorsaak degenerasie van breinfunksie. MAW ouderdom is ‘n blixem! Vriendelike groete, die OUerwordende Donkie
Posted in Dominee se werk	6 thoughts on “Kreatiewe veroudering en ekke…”	ButterNut
Mei 10, 2012 om 7:18 vm	Jip, dit is. Ek stem vir jou teorie oor veroudering, maar ek sal die rooiwyn vervang met rum (die rooies gee gout – hoor ek – so ek sal dit maar skipp voor dit my vang).
Mei 10, 2012 om 12:13 nm	Die gout pla al kwaai, maar o liewe hemel, rum maak my koppie so seeeer!
Mei 10, 2012 om 2:25 nm	Wat van Tequila – vervang al bogenoemde met Tequila😆
Mei 10, 2012 om 7:26 vm	Geniet geniet geniet , minstens sal jy met Humor kreatief verouder .
Mei 10, 2012 om 12:14 nm	Gaan so bly wees as ons klaarmaak, dan kan ek tuis in my vrou se arms kreatief gaan verouder🙂
Mei 10, 2012 om 2:27 nm	Lees ek die begin van daai vloekwoord hier (MLC)? Figure die afkorting maar self uit – dit gee daar degenererende brein iets om te doen. Strooi met die kursus – mens is so oud soos wat jy dink jy is!!!😉